送李獻甫知吉州
作者：馮山
朝代：宋

paragraphs: 六經出晚周，日月懸太虛。
幾蝕復幾明，微茫炎漢初。
清識隱虚粹，高風激貪懦。
翩翩起江湖，泛泛雜鳬雁。
發揚始使蜀，奔走非素願。
郎官雖內遷，相去才一間。
朝廷訪耆艾，人物尚清簡。
騫騰自兹始，寧慮歲月晏。
區區無足道，鄉社久息偃。
未契許投合，相濡念孤蹇。
迅翮舉莫追，窘步行輙踠。
把酒難一往，開琴試重援。
别鶴如可彈，新聲謝悽婉。